ગુજરાતના ખ્યાતનામ લોકગાયક અભેસિંહ રાઠોડ, દમયંતીબેન બરડાઈ, રાધાબેન વ્યાસ, નીલેશ પંડ્યા અને નવનીત શુકલાએ રાષ્ટ્રીય શાયર ઝવેરચંદ મેઘાણી રચિત-સંપાદિત ગીતો-લોકગીતો-ભજનોની રમઝટ બોલાવી હતી. લોકસાહિત્યકાર-વાર્તાકાર ગોપાલ બારોટે ઝવેરચંદ મેઘાણીના જીવન-સાહિત્ય વિશે રસપ્રદ અને માહિતીસભર વાતો કરી. દુહા-છંદની રમઝટ બોલાવીને અભેસિંહ રાઠોડે કાર્યક્ર્મનો શુભારંભ કર્યો. વિશ્વ મહિલા દિનના અવસરે અભેસિંહભાઈએ લોકપ્રિય કાવ્ય ચારણ-કન્યા રજૂ કરીને નારીશકિતની વંદના કરી. મોર બની થનગાટ કરે, શિવાજીનું હાલરડું, સૂના સમદરની પાળે, દરિયો ડોલે રે માઝમ રાતનો, બાઈ એક ત્રાજવડાં ત્રોફણહારી આવી જેવાં અમર મેઘાણી-ગીતોની હ્રદયસ્પર્શી રજૂઆત કરીને અભેસિંહભાઈએ સહુને ડોલાવી દીધા. રઢિયાળી રાતમાંથી બાર બાર વરસે નવ્વાણ ગળાવ્યાં, ના છડિયાં હથિયાર તથા વેરણ-ચાકરીનાં આભમાં ઝીણી ઝબૂકે વીજળી, આવી રૂડી અંજવાળી રાત, આવડાં મંદિરમાં, માડી હું બાર બાર વરસે આવિયો તથા સોરઠી સંતવાણીમાંથી જેસલ-તોરલનાં ભજનોની રજૂઆત પણ કરી. દમયંતીબેન બરડાઈએ હું દરિયાની માછલી, કાળી કૂતરીને આવ્યાં ગલુડિયાં જેવાં મેઘાણી-ગીતો, લોકગીત સામે કાંઠે વેલડાં તથા ગંગાસતીનાં ભજનોની ઝમકદાર રજૂઆત કરી. રાધાબેન વ્યાસે કાન તારી મોરલી તથા નીલેશ પંડ્યાએ સવા બશેરનું મારું દાતરડું, વા વાયાને વાદળ ઊમટ્યાં જેવાં સદાબહાર લોકગીતો રજૂ કર્યાં. ભજનિક નવનીત શુકલાએ જીયો વણઝારા અને પૂરવ જનમની પ્રીત્યુ જેવી પ્રાચીન સંતવાણી રજૂ કરીને સહુને ભાવવિભોર બનાવી દીધા. આજે પણ લોકમુખે રમતું ઝવેરચંદ મેઘાણી રચિત સદાબહાર લોકપ્રિય ગીત કસુંબીનો રંગ કલાકારોએ રજૂ કરીને કાર્યક્ર્મને વિરામ આપ્યો. વાદ્ય-વૃંદ હિતેષ પરમાર (તબલા), ગૌતમ પરમાર (ઢોલક), ઈશાક (બેન્જો), ચંદુ પરમાર - જગદીશ વાઘેલા (મંજીરા)એ બખુબી સાથ આપ્યો હતો.